Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2020/C 309/10)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen.

ENHEDSDOKUMENT

»RUDARSKA GREBLICA«

EU-nr.: PGI-HR-02383 — 3.1.2018

BOB ( ) BGB (X)

1. Betegnelse

»Rudarska greblica«

2. Medlemsstat eller tredjeland

Kroatien

3. Beskrivelse af landbrugsproduktet eller fødevaren

3.1. Produkttype

Kategori 2.3. Brød, wienerbrød, kager, kiks og andet bagværk samt konfekturevarer

3.2. Beskrivelse af produktet med betegnelsen i punkt 1

»Rudarska greblica« er et produkt, der er fremstillet af en bagt, tynd, håndrullet dej, som er fyldt med friskost af komælk. Der kan tilsættes malede valnødder, spinat, bladbeder, nælder, porrer, mynte og revet gulerod til osten.

Når »Rudarska greblica« er bagt, udskæres den i rektangulære stykker med en højde på højst 2,5 cm. »Rudarska greblica« er blød udenpå og saftig og cremet indeni. Det føles, som om den smelter i munden. Farve: Skorpens yderside har en mørkegul til gylden farve. Smag: Produktet efterlader en saltet smag i munden og har en aroma af ost fremstillet af komælk.

»Rudarska greblica« kan spises blot få minutter efter bagning.

3.3. Foder (kun for animalske produkter) og råvarer (kun for forarbejdede produkter)

»Rudarska greblica« fremstilles af følgende ingredienser: fintmalet hvedemel, solsikkeolie, svinefedt, æg, smør, frisk mælk, vand, salt, syrnet fløde, frisk gær, sukker, friskost af komælk, malede valnødder, spinat, bladbeder, nælder, porrer, mynte og revet gulerod.

3.4. Specifikke etaper af produktionen, som skal finde sted i det afgrænsede geografiske område

Alle etaper af produktionen af »Rudarska greblica«, herunder tilberedning, formning og fremstilling af dejen, tilberedning af fyldet og bagning af produktet må udelukkende finde sted inden for det geografiske område, der henvises til i punkt 4, medmindre produktet markedsføres i frossen tilstand. I så fald må det bages uden for det afgrænsede geografiske område.

3.5. Særlige regler for udskæring, rivning eller emballering osv. af det produkt, som betegnelsen henviser til

»Rudarska greblica« har en karakteristisk rektangulær form. Denne form opnås ved at udskære det bagte, færdige produkt i stykker, som har en højde på højst 2,5 cm. Når den er bagt, markedsføres den som færdigt produkt. Den kan også sælges frossen som et produkt, der er klar til bagning.

3.6. Særlige regler for mærkning af det produkt, som betegnelsen henviser til

––

4. Kort angivelse af det geografiske områdes afgrænsning

Det geografiske område for »Rudarska greblica« omfatter byen Rude og de omkringliggende landsbyer: Cerje Samoborsko, Braslovje, Kotari, Manja Vas, Bukovje Podvrško og Prekrižje Plješivičko.

5. Tilknytning til det geografiske område

Beskyttelsen af produktet »Rudarska greblica« bygger på dets omdømme, fremstillingstraditioner og de færdigheder, der er forbundet med fremstillingen.

Produktionsområdet for »Rudarska greblica« er beliggende i en dal i Samoborbjergene, som er kendt for de mange tidligere kobberminer, der allerede var i drift i det 13. århundrede.

Det fortælles blandt indbyggerne i området, at minearbejdernes koner allerede fremstillede »Rudarska greblica« i første halvdel af det 16. århundrede. Da de fleste minefamilier var fattige på det tidspunkt, udgjorde »Rudarska greblica« minearbejdernes beskedne ration og nogle gange endda deres hovedmåltid. Den udbredte fattigdom var baggrunden for, at minearbejdernes koner fremstillede »Rudarska greblica«, som udelukkende bestod af simple ingredienser (mel, mælk, æg og friskost af komælk). Med deres opfindsomhed og kreativitet lykkedes det dem at skabe et unikt produkt, som med tiden er blevet forbundet med minedrift.

Navnet »Rudarska greblica« stammer fra navnet på et traditionelt redskab, der er kendt som »greblica« (ildrager), og som blev brugt til at håndtere gløderne med i brødovnen i en minearbejders hus, eftersom kagens form ligner dette redskab.

Selv om særlig knowhow og færdigheder er af afgørende betydning i fremstillingen af »Rudarska greblica«, er det også vigtigt at overholde følgende traditionelle regler for produktets fremstilling:

»Rudarska greblica« skal opfylde følgende betingelser:

— Den skal være velsmagende og være fyldt med ost fremstillet af komælk, hvor en af følgende ingredienser kan være tilsat: malede valnødder, spinat, bladbeder, mynte, nælder, porrer eller revet gulerod.

— Den dej, der bruges til at fremstille »Rudarska greblica«, skal være håndrullet og meget tynd.

— Dejens kanter skal trykkes sammen og rulles opad, så fyldet ikke løber ud, når produktet bages.

— Den ubagte dejs kanter formes i hånden på en sådan måde, at den nederste del overlapper den øverste del. Kanterne foldes hen over oversiden, og der laves hakker i dem, hvilket gøres i hånden.

— Inden bagningen skal dejens overflade prikkes et par gange, så den ikke hæver og revner.

— Når den er bagt, smøres det øverste lag af bagværket med smør eller margarine.

Siden 1980'erne er »Rudarska greblica« blevet promoveret og udstillet på mange nationale madmesser, hvor den har fået en fremtrædende plads. På initiativ af Oštrc-folkloreensemblet i Rude har der siden 1985 fundet en begivenhed sted kendt som Dani Rudarske greblice (dage til fejring af minearbejderens kage, »Rudarska greblica«), der traditionelt afholdes i den første weekend af juli (Samoborske novine (1985), »Dan Rudarske greblice«). I de senere år er der blevet afholdt en konkurrence for at finde den bedste »Rudarska greblica«. Deltagerne er kvinder fra Rude, som nedstammer fra gamle minefamilier. Deres håndværk bedømmes af en ekspertjury. De yngste besøgende kan deltage i en workshop, hvor man laver »Rudarska greblica«.

I dag videreføres traditionen med at fremstille »Rudarska greblica« af kvinderne i Rude. De forhindrer, at den bliver glemt, ved at videregive den til den yngre generation, først og fremmest deres døtre (den økologiske forening i Samobor, Ekološko društvo Samobor, uddelte i 1992 en pris til Ana Nikl for »Rudarska greblica«). En traditionel skik, der længe har været praktiseret i det afgrænsede produktionsområde nævnt i punkt 4, og som stadig holdes i hævd i dag, er at byde gæster velkommen med »Rudarska greblica« på bordet.

Takket være »Rudarska greblica«, som er blevet et »varemærke« for byen Rude og de omkringliggende landsbyer, er turismen i byen vokset, hvilket har ført til genåbningen af den restaurerede Sveta Barbara-mine, hvor der også findes et museum. Dette udendørs museum har bevaret et glimt af den skønhed, der findes i undergrunden under Rude. I museets turistmateriale er der information om »Rudarska greblica«. På museet er det også muligt at få en smagsprøve på »Rudarska greblica«-kagen hele året.

Indbyggerne i det afgrænsede område har ikke blot gjort »Rudarska greblica« til deres levebrød — den udgør også en del af regionens kulturarv. Et yderligere bevis på dette er, at »Rudarska greblica« også omtales i digte, som digtere fra Samobor har skrevet (Cvetković, K. (2004), »Ja rudarski trsek«, Matica hrvatska).

Journalisten Božica Brkan nævnte de færdigheder, der er forbundet med produktets fremstilling, og dets tilknytning til Rude i en artikel, hun skrev for magasinet Iće & Piće (mad og drikke), som er et af Kroatiens førende madmagasiner, i 2007 (Brkan, B. (2007), »Greblica — tenka gibanica rudarska« (»Greblica, minearbejdernes tynde ostekage«), Iće & Piće).

Produktbetegnelsens særlige omdømme og lange fremstillingstradition bevidnes også af, at »Rudarska greblica« i 2007 blev optaget på listen over beskyttede immaterielle kulturskatte i Republikken Kroatien, som forvaltes af kulturministeriet (kulturministeriets afgørelse om immaterielle kulturskatte, 2007).

Forbindelsen mellem »Rudarska greblica« og byen Rude nævnes også i publikationen »Vodič kroz hrvatske gastro ikone« (en guide til Kroatiens gastro-ikoner) (2007), hvor »Rudarska greblica« er nævnt som et af Kroatiens gastronomiske ikoner.

Det særlige ved »Rudarska greblica« ligger i de færdigheder og den knowhow, som produktets fremstilling kræver, sådan som det er beskrevet i en artikel i tidsskriftet Dobra hrana (»god mad«) (Jutarnji list, Dobra hrana, 2012).

Årsagssammenhængen mellem »Rudarska greblica« og det afgrænsede geografiske område bygger på produktets omdømme og traditionelle fremstillingsmetode, hvor den menneskelige faktor — menneskers færdigheder og knowhow, når de fremstiller produktet — er afgørende. Denne viden videregives fra generation til generation, hvilket resulterer i, at en stor del af indbyggerne i byen Rude fremstiller produktet.

Det geografiske produktionsområde for »Rudarska greblica« er et velkendt turistrejsemål til vandring, hvor de mange kapeller og bjerghytter besøges af klatreforeninger og turister. Derfor nævner turistguiderne også »Rudarska greblica« som en regional specialitet, man ikke må gå glip af. Den tilbydes af lokale værter i området, og den bør alle turister og besøgende prøve (nyhedsbrev fra AMACIZ, 2013). På grund af den geografiske beliggenhed beskæftiger størstedelen af indbyggerne i Rude og det omkringliggende område sig med mindre landbrugsproduktion. Som følge heraf er det gastronomiske udbud fra regionens cateringudbydere (isbutik (2016), Slatka tvornica Medenko [»Medenko konditori og isbutik«], prisliste) primært baseret på lokale produkter (Randić, M. og Ritting-Beljak, N. (2006), Svijet hrane u Hrvatskoj (»madens verden i Kroatien«)).

Betegnelsen »Rudarska greblica« anvendes også i daglig sprogbrug i det geografiske område (Obrt Parna pekara (2016), madopskrift).

Henvisning til offentliggørelsen af varespecifikationen

(Artikel 6, stk. 1, andet afsnit, i denne forordning)

https://poljoprivreda.gov.hr/UserDocsImages/arhiva/datastore/filestore/83/Izmijenjena-Specifikacija-proizvoda-Rudarska-greblica.pdf

(1) EUT L 343 af 14.12.2012, s. 1.